नई दिल्ली: इतिहास का एक गंभीर विद्यार्थी होने के नाते अब मेरा इस तथ्य पर पूरा यकीन हो गया है कि समय की गति का स्वरूप सचमुच वृत्ताकार होता है, भले ही उसकी रेखाएं कुछ-कुछ तिरछी क्यों न हों. इसे ही सामान्य भाषा में कहा जाता है कि 'इतिहास स्वयं को दोहराता है...' हम अधिक लंबे दौर में न जाकर इतिहास के इस विलक्षण स्वरूप को पिछले तीन दशकों में ही चिह्नित कर सकते हैं. सन् 1991 में एक ओर जहां सोवियत संघ नामक एक राष्ट्र कई राष्ट्रों में विखंडित हो रहा था, वहीं दूसरी ओर विखंडित होकर बने दो राष्ट्र पूर्वी एवं पश्चिमी जर्मनी एक हो रहे थे. कुछ इसी तरह का दृश्य फिलहाल दक्षिण कोरिया में अभी चल रहे शीतकालीन ओलिम्पिक खेलों में देखने को मिल रहा है, जहां पिछले लगभग आठ दशक से दुश्मन बने उत्तरी एवं दक्षिण कोरिया के खिलाड़ियों और खेलप्रेमियों एक ही सफेद-नीले ध्वज के तले मार्च किया, और अपने-अपने हाथों में एक ही ध्वज थामे खेलों का आनंद भी ले रहे हैं.